钦定古今图书集成/方舆汇编/职方典/第1403卷 > 桂林府猺獞峒蛮考
## 钦定古今图书集成/方舆汇编/职方典/第1403卷 > 桂林府猺獞峒蛮考

唐

代宗大历二年，桂州山獠反。

按《唐书代宗本纪》云云　。按《南蛮传》，“大历二年，桂州山獠叛，州陷，刺史李良遁去。”

宋

真宗大中祥符六年，徙抚水蛮于桂州。

按《宋史真宗本纪》不载　。按《蛮夷传》：“抚水州在宜州南，其酋皆蒙姓，大中祥符六年，首领指挥使蒙但挈族来归，徙于桂州。”

明

太祖洪武二十七年，平川等六十六源猺反，命湖广、广西都司讨平之。

按：《明外史土司传》：“桂林自秦置郡。明兴，改桂林府为广西布政使司治，所属内地，不当列于土司。” 然广西惟桂林与平乐、浔州、梧州未设土官，而无地无猺。獞。桂林之古田，平乐之府江，浔江之藤峡，梧州之岑溪，皆烦天兵大征而后克，卒不能尽草薙而兽猕之。设防置戍，世世为患，是不得而略焉。洪武二十七年，全州灌阳等县平川诸源猺民，聚众为乱。命湖广、广西二都司发兵讨之，擒杀千四百馀人，诸猺遁去。置灌阳守御千户所。初，灌阳县隶湖广，因广西平川等三十六源猺贼作乱，攻击县治。诏宝庆卫指挥孙宗总兵讨平之。县丞李原庆因奏灌阳去湖广远，隶广西近，遂以灌阳隶桂林府千户所。命广西都挥指同知陶瑾领兵筑城守之。

成祖永乐二年，命总兵韩观抚归化蛮。

按《明外史土司传》：“永乐二年，总兵韩观奏，‘桂、柳、浔三郡蛮寇黄田等累行劫掠，杀掳人畜。已调都指挥朱辉追剿，斩获颇多。寻蒙遣官赍敕抚安，其黄田等猺皆已向化，悉归所掳人畜。帝命观善抚恤之’。”

宣宗宣德六年，从广西都督山云请，诏流官毋轻入土司勘事。

按《明外史土司传》：“宣德六年，都督山云奏：广西左右两江，设土官衙门，大小四十九处。蛮性无常，仇杀不绝。朝廷每命臣同巡按御史三司官往理。缘诸处皆是瘴乡，兼有蛊毒，三年之间，遣官往彼，死者凡十七人，事竟不完。今同众议，凡土官衙门，军务重事径诣其处，其馀争论词讼，就附近卫所理之。” 诏从其议。

代宗景泰五年，诏总督马昂剿广西古丁等峒贼。

按《明外史土司传》：“景泰五年，苦丁等峒贼首蓝伽韦万山等，纠合诸蛮，劫掠南宁上林、武缘等处地方，镇守副总兵陈旺以闻，诏令总督马昂等剿捕之。”

孝宗弘治五年，古田贼据县作乱。

按《明外史土司传》：“初，桂林、古田獞种甚繁，最强者曰韦、曰闭，曰白，而皆并于韦。贼首韦朝威，据古田县，官窜会城，遣典史入县抚谕，贼烹食之。弘治间，大征，杀副总兵马俊、参议马𬭎等。” 按《通志》：“明初有湖北獞者，由黔中入柳桂，性剽悍。其后党类日滋，寖肆摽掠，村落之间，几无宁宇。弘治五年，贼首覃万贤等据古田” 县，都御史闵珪调兵讨之。兵至三厄，为贼所袭，副总兵马俊、参议马𬭎皆遇害。贼益骄，居民转徙，仅存城内外三十馀家。省城百里之外皆为贼垒。由桂林以南为阳朔县，由桂林以西为永福县。二邑丛冈环亘，民夷错居。阳朔、“庄头、鬼子、金宝顶诸巢，逼近府江。永福理、定边山诸堡距古田尤迩。自古田煽乱，江道为梗，二邑诸巢，无不响应。” 武宗正德十四年，官军讨古田猺，不克而罢。按《通志》：“正德十四年，先是古田贼韦朝威㐲杀总兵马俊、参议马𬭎，其后贼锋益炽，古田及永福边山灵川七都百馀里，皆其巢穴。至是巡按御史曹理、广西镇巡三司奏调军大征。时镇守太监傅伦、副总兵张祐奉” 敕调集三广汉达官军、土兵、民壮凡四万七千三百有奇，分为五大哨而进，竟莫有深入者。而浴容哨、洛清一乡平民良獞乱，洛容县竟从招抚而罢。

十五年，贼杀指挥朱铠。

按《通志》：“正德十五年，贼入近郊，杀指挥朱铠。官军征之不克，贼遂攻陷洛容县，据西乡、托定、洛斗诸村，江道多梗。”

世宗嘉靖　年，征古田猺，指挥舒松死之。用佥事茅坤策，破贼巢穴。

按《明外史土司传》：“嘉靖初，再征猺，杀指挥舒松等。时韦银豹与其宗父朝猛攻陷洛容县，还据古田，分其地为上下六里。银豹出掠，挟下六里人从行，而上六里不与焉。”

按《通志》：“嘉靖初，贼剽村聚，掠帑金，阳期令张士毅、百户曹恩俱为所害。都御史应槚命都指挥锺坤秀戍其地。时佥事茅坤备兵府江，密陈其可取状。应槚从之，因部戍土汉兵，捣其穴，破鬼子庄头等一十五巢，斩获四百馀人，贼势因之稍戢。”

九年，总兵张经议筑堡于都狼等隘，募兵守之。按《通志》：嘉靖九年，镇守总兵官张经议立都狼等各隘一十三堡，募土舍莫崎领兵守之。无何，经改官，崎亦死，兵日耗而贼愈炽矣。

十二年，平古田、兴宁蛮。

按《通志》：“嘉靖十二年，古田兴宁蛮乱，提督兵部左侍郎兼佥都御史陶谐，总兵咸宁侯仇鸾讨平之。先是古田有鲁奔、凤凰山窠廖鉴宁，兴安有富江、金盆竹窠韦朝奉等，义宁有易金岭、大竹山窠林银汉等，临桂有南乡盘银豹等，各集党羽为患，阻绝江道，剽掠乡村。镇守副总兵张经议，谓可急扑灭，后必愈肆猖獗。” 于是谐等调发防守省南丹州等目兵民讨鉴宁等，出其不意剿平之。

三十二年贼入灵川

按《通志》：“贼入灵川城，劫帑金以去。”

四十五年，贼首韦银豹等入桂林，参政黎民衷死之。

按《明外史土司传》：“嘉靖四十五年，提督吴桂芳以间遣典史廖元入上六里，抚谕之，诸獞复业者二千人。银豹度势孤请降。未几，复猖獗，尝挟其五子据凤凰、连水二寨，袭杀昭平知县魏文端，更自永福入桂林，劫布政使库，杀署事参政黎民衷，缒城而去，官军追之不及。久之，临桂、永福各县群起兵捕贼，始得贼党” 扶嫩、土婆显等三十馀人于各山寨中，而首恶犹未获。

穆宗隆庆三年，以殷正茂为都御史，巡抚广西。议征“古田八寨诸贼。”

按《明外史土司传》：“隆庆三年，朝议广西专设巡抚，推江西按察便殷正茂为佥都御史以往。正茂至，奏请剿贼，合土汉兵十万集众议。时八寨助逆，众议先剿，敕书亦有‘先平八寨，徐图古田’之语。正茂先给榜谕八寨，八寨果听命。”

按《通志》：嘉靖四十四年，𥳑俞大猷为广西总兵官，以讨贼大猷作讨贼二议，用兵三议。指陈甚悉。隆庆初，按臣朱炳如以大猷议具疏闻，上俞之。廷议征古田，非设重臣不可，因以殷正茂为巡抚，发内帑金四万供兵需。正茂至，以饷事属之方伯郭应聘，以兵事属之总兵俞大猷。二公夙有成算，遂别剿抚，定屯守，酌“兵期、度地形，分析条缕，绘图以进。” 正茂从其议。乃会督府李迁疏陈《可取状》。

四年大发兵征诸蛮平之。

按《通志》：“四年冬十一月出师，各军汛地分为七哨，以参将梁高、卢奇领兵一万三千，入屯古田，以备策应。总统总兵官俞大猷、参将王世科领军兵一万九千，由龙坑进；黄应甲领军兵一万三千二百，由三门隘进；都指挥钱凤翔领兵一万九百，由都狼进；总兵门崇文领兵九千八百，由总甫进；游击丁山领兵一万”一千四百，由思管进；都指挥董龙领兵一万二千五百，由风门进；鲁国贤领兵七千九百，由莲塘进；都司李懋元领兵七百，截永福江道；守备金策领兵二千把守怀远；守备王德茂把守融县；参将马良汇守〈阙二字。〉洛容，守备凌文明守义宁，都司张启汉把苏桥，湖广参将祝明领湖、贵兵守邻近隘道。十二月壬子朔，进攻贼巢。自初一日起至十九日止，攻破东山壁、龙口、车田、上下双塘、平江、低塘、艾寨、托江、羊径、凤凰山、良山峡、深寺、飞蛾渠、嵅龙角、思鹅、龙豆、芒、峒碑、大岩、涧水、古丹、石村、麻竹、桐壶、黄寨、西阳、担江等。又二十日起，至二十四日止，各哨渐次深入，攻破猪牢、明苦累、洛要、十皮、移马、三千、藤浪、菉里、马蝗等。又二十五日起，王隆庆五年正月初五日止。又破龙旋、四寨、石山、古城、马岭、鸭峒等，各贼败散，奔合马浪

潮水、苦利等巢，据险拒敌。正茂檄大猷亲督七哨官兵，于初六日齐起潮水，并力夹剿。贼势穷死守，矢石交击，相持半月未下。各哨官军，一面分剿扶台、马浪、苦利诸巢，一面挑选死士，乘高夺隘，于二十二夜出贼不意，乘雨透上，绝顶埋㐲。黎明贼众惊溃。山下诸兵接应攻击，各贼尽被擒斩。马浪诸巢相继俱下。自“本月二十九日起至二月十六日止，分捕搜剿碎江、合江、京境、天井、上笑、视断、利、学、理、定、南乡、丰执诸巢，古田以平，计斩贼七千四百六十六名级，俘获一千三十三名口，安抚良獞六百六十五村，牛马器械有差。” 五月癸酉，械送贼首韦银豹及其孙韦扶獞于京师。先是，主簿廖元、把总王纲用计诱斩韦朝猛，银豹料不能迯，乃诱獞人同貌者醉杀之，取其首，以己平日所戴黑猿皮帽并常所佩刀献。元等以为银豹已死，人心大快。未数日，报银豹犹在，正茂悬千金购之，檄金柱门崇文唐执中，委迁江典史张材购用獞人廖东贵及豹兄银站，设计擒之，解送京师，磔于市。

五年，古田平，以古田为永宁州。

按《明外史土司传》：“古田平乃并八寨与龙哈、咘咳为十寨，立长官司，以黄昌等为之。敕萧绅、陆云腾充土舍名目，听守御调度，更陞古田为永宁州。”

神宗万历元年，永宁贼韦《狼要》等复叛，巡抚郭应聘平之。

按《明外史土司传》：“永宁獞韦狼要与其党黄银成有隙，相仇杀。常安巡检欲穷治之，狼要遂与右江、荔浦、山湾诸獞称乱，命指挥徐民瞻兵捕之。民瞻伏兵执狼要，而诸猺大讧。总制殷正茂、巡抚郭应聘乃檄征田州向武、都康诸土兵，属参将王瑞进剿，斩廖金鉴、廖金盏、韦银花、韦狼纪等。”

按《通志》：万历元年，古田贼韦狼要叛，廖金鉴等乘机应之，围大水田堡，杀哨守千户杨继宗。边山诸巢叛者四起，据海湾，越理定，杀伤官兵。寻复与上宋托定贼袭洛容，杀其尉，势张甚。时抚臣郭应聘檄总兵李锡大征怀远，密召兵万人，分戍近地。应聘谋之宪臣吴一介曰：“阳永密迩省城，辍西师以专事于此，固不可，然缓之亦非计。今诸贼闻主帅西行，必不吾备，度诸戍卒可万人，乘其不意击之，诚便。” 遂会督臣殷正茂，属一介视师，而先事阳朔。二年春，一介分诸道兵会金宝顶，大破碎江右隘岩塘、凉境、庙门、猺山诸巢，诛首贼廖金鉴、廖金盏等，俘获一千二百五十有奇。未几，怀远贼平，一介密遣把总李英谕永福诸巢，贼弛不为备。应聘复檄李锡撤怀远之兵，潜攻永福，连破海湾、白竹、黄累、恩位及黄源、六斗诸巢，所至披靡，共俘斩一千二百四十有奇。遂议分兵屯守阳朔县金宝顶、遇龙、翠屏、伞山各堡，共戍兵三百九十四名。永福县大岭陂角堡共屯兵六百四十七名。海湾等堡屯兵二百一十名。核贼田一万一千八百一十亩给兵，且耕且守。复设哨船三十只，分番哨护，以为常。

六年，总制凌云翼等大征诸猺，大破之。

按《明外史土司传》：“六年，总制凌云翼、巡抚吴文华大征河池、咘咳、北三诸猺，斩首四万八百馀级，岭表悉平。” 。